РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/177-14

4. август 2014. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА КОСОВО И МЕТОХИЈУ

САЗВАНЕ ЗА 31. ЈУЛ 2014. ГОДИНЕ А ОДРЖАНЕ 1. АВГУСТА 2014. ГОДИНЕ

Седница је првобитно сазвана за 31. јул 2014. године али због неодложних обавеза представника за тач. 1. и 2. предложеног дневног реда, померена је за 1. август 2014. године.

Седница је почела у 11,10 часова.

Седници су присуствовали чланови Одбора: Милован Дрецун, Горан Богдановић, Александар Јаблановић, Момир Стојановић, Миодраг Линта, Миљана Николић, Владета Костић, Зоран Јозић, Ненад Митровић, Ђорђе Косанић, Мирослав Маркићевић и Александра Чотрић.

Седници Одбора су присуствовали заменици одсутних чланова Одбора: Душан Ступар (члан недостаје) и Милорад Стошић (члан Мирољуб Станковић).

Седници Одбора нису присуствовали чланови Одбора: Звонимир Стевић, Синиша Максимовић, Борислав Стефановић, ни њихови заменици.

Поред чланова Одбора седници су присуствовали и народни посланици др Предраг Мијатовић и Дејан Раденковић.

Седници су присуствовали и Марко Ђурић, директор Канцеларије за Косово и Метохију, Тања Мишчевић, шеф Преговарачког тим за вођење преговора о приступању Републике Србије Европској унију, као и Душан Козарев, заменик директора Канцеларије за Косово и Метохију, Иван Јакшић, саветник директора Канцеларије за Косово и Метохију и Сања Мешановић, шеф кабинета шефа Преговарачког тима.

Такође, седници су присуствовали и Јовица Будурић, начелник Призренског управни округ, Срђан Митровић, начелник Косовско поморавског управног округа, Винка Радосављевић, начелник Пећког управног округа и Срђан Петковић, начелник Косовског управног округа.

Седници је присуствовао и Аксел Јеанике (Axel Jaenice) из Канцеларије личног изасланика Високог представника Европске уније за заједничку спољну и безбедносну политику (ЗСБП) у Београду.

На предлог председника Одбора, једногласно је (13 „за“) усвојен следећи:

Д н е в н и р е д

1. Разматрање Извештаја о раду Канцеларије за Косово и Метохију од јануара до јуна 2014. године (првих шест месеци 2014. године), који је поднела Канцеларија за Косово и Метохију (15 Број 02-2216/14, од 2. јула 2014. године);

2. Информисање чланова Одбора о досадашњем току преговора о приступању Републике Србије Европској унији, са посебним освртом на Поглавље 35 – Остала питања;

3. Р а з н о.

Пре преласка на разматрање утврђеног дневног реда једногласно (13 „за“) и без примедаба усвојен је записник прве седнице Одбора, одржане 9. маја 2014. године.

На предлог председника, Одбор је једногласно (13 „за“) усвојио закључак, у складу са чланом 81. став 4. Пословника Народне скупштине, да се на свим седницама Одбора воде стенографске белешке, односно обрада тонског снимка. Служба Одбора о усвојеном закључку обавестиће генералног секретара Народне скупштине.

Пре преласка на прву тачку утврђеног дневног реда, договорено је да Одбор ради у складу се временом за расправу из члана 75. Пословника Народне скупштине.

Прва тачка дневног реда - **Разматрање Извештаја о раду Канцеларије за Косово и Метохију од јануара до јуна 2014. године (првих шест месеци 2014. године), који је поднела Канцеларија за Косово и Метохију (15 Број 02-2216/14, од 2. јула 2014. године)**

Уводне напомене изнео је Марко Ђурић, директор Канцеларије за Косово и Метохију.

У дискусији су учествовали Милован Дрецун, Горан Богдановић, Момир Стојановић, Александар Јаблановић, Владета Костић, Миљана Николић, као и народни посланик Дејан Раденковић и Јовица Будурић, начелник Призренског управног округа.

Током дискусије чланови су похвалили Извештај о раду Канцеларије за Косово и Метохију, уз оцену да је свеобухватан, обиман и коректно израђен, као и рад новопостављеног директора Канцеларије, уз очекивање, да ће Одбор и Канцеларија као и до сада, обострано сарађивати, уз одређене корекције и увођење новитета у међусобној сарадњи. С друге стране, било је речи да је потребно, да у склопу Извештаја, финансијски извештај, по свим контима, буде прегледнији и поједачно представљен због прецизности, јасности и транспарентности, као и да се из Извештаја не види да ли су се међународне заједнице огласиле на уложен напор и обраћање Канцеларије, у погледу решавања појединих проблема на Косову и Метохији. Дискутовало се и о примени Закона о амнестији, усвојен у склопу Бриселског споразума, уз поражавајућу оцену да је њиме амнестирано више представника косовских Албанца него представника косовских Срба, за које је и закон првенствено намењен. Такође било је и речи о реализацији и имплементацији Бриселског споразума.

Чланови Одбора су се посебно осврнули на садржај Извештаја и дискутовали о стварању економског амбијента за опстанак срба на Косову и Метохији, о формирању заједница српских општина како северно тако и јужно од реке Ибар, о активностима и резултатима рада официра за везу из Београда у Приштини, о решавању питања приватне и државне српске имовине на Косову и Метохију, о предлогу израде социјалне карте српског народа на Косову и Метохији како би се створила прецизна слика о људима којима је заиста помоћ неопхода, у сваком погледу, а до којих не долази или је злоупотребљена и о будућим корацима Владе због истека рока који је Уставни суд Србије дао за усклађивање Уредбе о катастру из Бриселског споразума. Такође, поједини чланови Одбора су подобније образложили план и рад будуће заједнице српских општина, када се формира, дискутовало се и о путним исправама, о људским правима, о Фонду за север Косова, о пољопривреди, о помоћи запосленима и угроженима, о приватизацији појединих српских предузећа на Косову, о здравству, о привредном регионалном развоју, о судству и другим активностим, како из Извештаја тако и из изнетих искуства и примера на територији Косова и Метохије.

Чланови Одбора су изразили своју спремност да помогну Канцеларији, у виду презентовања предлога, сугестија, искуства и мишљења. Изнета је и могућности да се у наредном периоду, оствари сарадња Одбора и представника Републике Србије, односно народних посланика Српске листе, који ће бити део будућег парламента Косова у Приштини, са циљем да се направи механизам сталне комуникације, као и ефикасност рада, покретање и покушај решавања бројних проблема и питања.

На постављена питања одговарао је Марко Ђурић, директор Канцеларије за Косово и Метохију. Такође, предложио је да, убудуће, једном месечно Канцеларија за Косово и Метохију усмено информише Одбор о свом раду на седници Одбора, а да се настави досадашња процедура и пракса достављања шестомесечног писаног извештаја који би се разматрао на седници Одбора.

Након обављене расправе, на основу члана 59. Пословника Народне скупштине а сагласно чл. 228. и 229. Пословника Народне скупштине, Одбор за Косово и Метохију подноси

И З В Е Ш Т А Ј

Одбор за Косово и Метохију је размотрио Извештај о раду Канцеларије за Косово и Метохију од јануара до јуна 2014. године (15 Број 02-2216/14, од 2. јула 2014. године) и одлучио већином гласова (девет „за“, један „није гласао“) да прихвати Извештај.

Председник је истакао да ће Одбор да извести Народну скупштину о размотреном Извештају о раду Канцеларије за Косово и Метохију на основу члана 59. Пословника Народне скупштине.

На предлог Марка Ђурића, директора Канцеларије за Косово и Метохију, Одбор је већином гласова (осам „за, два „није гласало“), а на основу члана 59. Пословника Народне скупштине Републике Србије, усвојио закључак да чланови и заменици чланова Одбора, заједно са представницима Канцеларије за Косово и Метохију, у наредном периоду, посећују територију Аутономне покрајине Косово и Метохија, у циљу остваривања боље међусобне сарадње, и помоћи у раду Канцеларије.

Друга тачка дневног реда – **Информисање чланова Одбора о досадашњем току преговора о приступању Републике Србије Европској унији, са посебним освртом на Поглавље 35 – Остала питања**

Уводне напомене изнела је Тања Мишчевић, шеф Преговарачког тим за вођење преговора о приступању Републике Србије Европској унију.

У дискусији су учествовали Милован Дрецун, Горан Богдановић, Владета Костић и Александар Јаблановић.

Током дискусије поједини чланови Одбора су похвалили досадашње уложене напоре и активности Преговарачког тима у погледу вођења преговора о приступање Европској унији. С друге стране, било је речи да је потребно да преговори о Поглављу 35 - Остала питања, садржина преговарачког процеса, евентулано нека додатна питања буду још транспарентнији како би јавност а посебно срби са Косова и Метохије имали јасну и прецизну слику о преговорима који се воде у Бриселу.

На постављена питања одговарала је Тања Мишчевић, шеф Преговарачког тима.

Након информисања, чланови Одбора су се договорили и сложили да Преговарачка група и тим за вођење преговора о приступању Републике Србије Европској унију, убудуће упознају и информишу Одбор о активностима о Поглављу 35 – Остала питања, када се укаже или постоји потреба или после скрининга.

Трећа тачка дневног реда – **Р а з н о**

Председник је обавестио Одбор да им је достављена, ради упознавања, забелешка са састанка који је одржао са Франклин Де Вризом (Franklin De Vrieze), експертом на изради Студије о регионалној парламентарној сарадњи, покренуте од стране Европске комисије, Генерални директорат за проширење.

Седница је завршена у 13,50 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ПРЕДСЕДНИК ОДБОРА

Здравка Ерак мр Милован Дрецун